gl gl gl gl fr gl gl fr gl gl en gl gl gl gl gl gl gl fi gl gl pt gl en gl es sv ca es pt br fr gl pt gl lt gl ca en eu en it gl gl gl it en gl es gl pt gl gl gl gl gl gl gl sv en sv fr de de gl gl gl gl gl es gl gl gl gl gl gl gl gl es gl pt gl gl gl gl gl gl pt gl pt en ca gl gl pt
Vieiros: Galiza Hoxe - Henrique del Bosque - Autodeterminación e globalización
Xoves, quinta feira, 06 de outubro de 2022
Hai certos sectores  de individuos que, desde unha óptica pretendidamente progresista, incorporan a fantasía dun mundo sen Estados e sen fronteiras no que esmorecerían os pobos e os grupos nacionais que se transmutarían nunha cidadanía global. As loitas e reivindicacións dos pobos e das nacións sen Estado farían parte, logo, de escuros e egoístas atavismos patrióticos, arestora sobardados por unha realidade mundializadora, que nos conduciría a unha fraternidade universal.
Presentar, na actualidade, esta visión é agachar a crudeza da lóxica das relacións de submisión que marcan a dinámica da acumulación capitalista a nivel planetario. Non é casualidade que asistamos a unha das máis poderosas vagas da historia no nacemento de novos Estados ou de reclamacións do recoñecemento do dereito de autodeterminación, e non xa exclusivamente por parte de pobos nacionais territorias senón de comunidades indíxenas que amosan a súa etnicidade coma un ben de valor universal.
Penso que deberiamos considerar tres aspectos das relacións de poder que a mundialización das relacións capitalistas de produción improntan no submetemento dos individuos e das comunidades: a explotación económica, a opresión política e a dominación cultural. Analizar pormenorizadamente as interrelacións entre elas non pode ser obxecto desta colaboración, mais si esbozar unha breve aportación.
A necesidade delirante e imperiosa de expansión capitalista precisa da apropiación non só dos recursos materiais do planeta senón daqueles elementos que historicamente ficaron excluídos da apropiación privada coma costumes, tradicións, saberes e creacións, sentimentos e intimidades, así coma os propios procesos biolóxicos, que hoxendía e desesperadamente, tentan ser convertidos en mercadoría. O planeta enteiro, con todas as súas expresións de vida, é obxecto de se converter nun ben de cambio en mans dos gañadores no proceso de concentración e centralización do capital. Xuristas do prestixio de James Boyle definen esta tendencia coma o segundo movemento de “enclossures”, de cercamento, de expropiación do colectivo. Dos bens tanxíbeis dase o salto aos espazos intanxíbeis, inmateriais. O material e o intelectual son conquistados e apropiados na mercantilización das relacións humanas entre si e coa natureza estabelecendo auténticos monopolios sobre a vida, o coñecemento e a cultura.
Por outra banda non é certo que o Estado desapareza, o que acontece é que redefine as súas función ao servizo deste proceso de acumulación; de feito a intensificación nos ámbitos de desenvolvemento militar e de control da orde pública é enorme. Á función de garante para despexar de obstáculos o despoxo e espoliación do comunitario vai intrinsicamente unida a opresión e a represión a fin de invisibilizar as disidencias e anular ás resistencias. Renúnciase a normar en beneficio e protección da comunidade mais lexíslase para achairar o camiño do desposuimento.
Historicamente a consolidación do Estado-nación capitalista precisou da integración económica dentro dunhas fronteiras definidas eliminando as diferenzas lingüísticas e culturais dentro do seu ámbito territorial e impoñendo unha lexislación civil, penal e mercantil uniformizadora, amáis de asoballar aos diferentes grupos nacionais existentes na súa demarcación. O sistema de mundialización capitalista actual procura unha integración económica a escala global de xeito que a homoxeneidade cultural facilite tanto os hábitos de consumo, os sistemas de crenzas e a regulación da explotación en todos os recunchos do globo. Do mesmo, téntase o alonxamento dos centros de decisión imposibilitando que as diversas cidadanías poidan ter un control sobre resolucións fundamentais para a súa vida e un control sobre os recursos do seu territorio.
Todos estes aspectos poden facernos reflexionar sobre a radicalidade democrática, entre outros, do dereito de autodeterminación así como do papel inequivocamente antiimperialista que adoitan ter os movementos nacionalistas no mundo. Defender hoxe a diversidade cultural é tan necesario como defender a diversidade biolóxica. A humanidade respostou ao entorno creando unha riqueza de identidades diversas que están sendo seriamente ameazadas. A capacidade dos pobos para elexir modelos de desenvolvemento sen inxerencias alleas está plasmado en múltiples textos internacionais malia ser poucos os Estados que a recoñecen. Romper ataduras co sistema de dominación, seica a “desconexión” da que fala Samir Amín, tal vez sexa imposíbel hoxendía se non se defende abertamente o dereito dos pobos e das nacións á súa autodeterminación. A autodeterminación, independentemente do modo en que un pobo opte para o seu exercicio, constitúe unha garantía de sobrevivencia para esa comunidade. E andando o século XXI son internacionalista porque teño Patria.
É preciso que te rexistres para poder participar en Vieiros. Desde a páxina de entrada podes crear o teu Vieiros.
Se xa tes o teu nome en Vieiros, podes acceder dende aquí:
Henrique Xesús del Bosque Zapata naceu en Ourense en 1959. Profesor de ensino secundario, tamén é licenciado en Dereito. É autor de “Lexislación para o profesorado. Toda a normativa do sistema educativo galego non universitario” Edicións Xerais.  “Guía dos dereitos do profesorado” CIG-Ensino. Cadernos de lexislación. »
Liberdade individual e pertenza cultural (25/05/2010)
Traducir libros de texto (11/03/2010)
De imposturas lingüísticas (20/11/2009)
As táboas da lei (03/09/2009)
O asalto contra as identidades (30/03/2009)
Etnicistas! Quen, nós? (16/02/2009)
De cruzadas lingüísticas (28/01/2009)
Opinión, Columnas, Galerías, Últimas, Escáneres, Anteriores, FAQ, Buscador
Máis Alá, Fwwwrando, Galego.org, GZ-Deportiva, Canal Verde, Lusofonía, Irimia, Cartafol, Murguía
Chat, Foros, Chatrevistas, Postais, Conversas, Open Vieiros
Barcelona, Bos Aires, Euskadi, Venezuela, Irlanda
Día das Letras, Creación, Informativos, Dossiers, XGN07, 1 de abril
RSS | Que é Vieiros? | Que é o RSS? | Creative Commons | Publicidade | Director | O equipo | Contacto